
Internet, szólásszbadság és a tárhelyszolgáltatók felelőssége

Dolgozatomban egy viszonylag átfogóbb, bizonyos társadalmi kérdéseket is érintőlegesen tárgyaló vizsgálódás során az internet szólásszabadságra gyakorolt hatásait vettem górcső alá. Ennek során tanulságként levontam, hogy a robbanásszerű technikai fejlődés következtében kommunikációnk is lényeges változásokon ment keresztül, melyek számos kihívás elé állítják mind az abban részt vevőket, mind a jogalkotót és a jogalkalmazót. A vélemények eddig soha nem látott mértékű pluralizmusában megnövekedtek a szólásszabadság szempontjából jogsértő megnyilvánulások, tisztázatlan azonban, hogy milyen jogi intézkedés tenné lehetővé a konfliktusok mindenki számára méltányos rendezését.
A szólásszabadság internetes működésében kiemelt szerepet játszanak az internet szolgáltatók, a jogsértések szempontjából pedig döntő fontosságú annak megítélése, hogy tevékenységük miképpen minősül. Ebből a szempontból különbséget tehetünk olyanok között, akiket az interneten megvalósult jogsértésekért egyértelműen felelősségre lehet vonni, akiket semmiképpen sem, és olyan csoport is akad közöttük, akik esetében e kérdés eldöntése ellentmondásokhoz vezet. Dolgozatomban az ő helyzetüket vizsgáltam.
Évek során kikristályosodott szemlélet volt ugyanis, hogy a tárhelyszolgáltatók – tevékenységük jellegéből adódik elnevezésük – bizonyos feltételek teljesülése esetén mentesülhettek a jogsértő tartalmakért fennálló, őket amúgy terhelő felelősség alól. A technika fejlődése azonban e jogi konstrukció indokoltságát is felülírta, a web 2.0 szolgáltatások elterjedésének köszönhetően több esetben ítélték ugyanis méltánytalannak az e szabályozás eredményeként előálló status quo-t. A Delfi vs. Észtország ügyben először az Emberi Jogok Európai Bírósága állapította meg, szembe menve az eddig bevett joggyakorlattal, hogy a tárhelyszolgáltató annak ellenére felelős a jogsértő tartalomért, hogy annak létrehozásában nem működött közre. Lényegében az Alkotmánybíróság is hasonló döntést hozott a vonatkozó ügyben.
Dolgozatom záró részében azt az utat igyekszem körüljárni, amely során az eljáró rendes bíróságok és az Alkotmánybíróság különböző következtetések eltérő levonásával bár, de azonos konklúzióra jutott; jelesül, hogy a jogsértő megnyilvánulások bizonyos esetköreiben, a súlyos érdeksérelmek jóvátétel maradásának elkerülése érdekében a tárhelyszolgáltató felelőssége igenis megállapítható.




